आज की आवश्यकताओं के अनुरूप मध्यकालीन कविता में वर्तमान संभावनाओं का अन्वेषण करने के लिये यह आवश्यक है कि उसे नयी सदी की मान्यताओं, विचारधराओं की कसौटी पर कसते हुए उसकी पुनर्व्याख्या की जाए। साहित्य के इतिहास पर विचार करते हुए किन्हीं दो कालों के बीच एक निश्चित सीमा रेखा नहीं खींची जा सकती। मान्यताएँ, विचार धाराएँ और साहित्यिक प्रवृत्तियाँ एक धरावाहिक क्रम में अपना मार्ग बनाकर आगे बढ़ती रहती हैं। इस प्रकार इतिहास और वर्तमान में कोई निश्चित विभाजक रेखा खींचना दुष्कर है। इतिहास और वर्तमान की इसी सम्बद्धता का कारण है कि रचनओिं का अर्थ, उद्देश्य, भावबोध इतिहास के अतिरिक्त वर्तमान से भी निर्धारित होता रहता है। वर्तमान की विचारधारा, मानसिकता कहीं न कहीं अतीत की रचनाओं का अर्थ बदल देती हैं, यही कारण है कि हर नये युग में अपने से प्राचीन रचना की पुनर्व्याख्या आवश्यक हो जाती है। प्रसिद्ध विद्वान ‘पिकासो’ की सर्वविदित मान्यता है कि अगर कोई कलाकृति वर्तमान समय में जीवित नहीं रह सकती तो उसकी ओर ध्यान नहीं देना चाहिए। तात्पर्य यह है कि हर रचना आने वाले समय में कुछ न कुछ प्रासंगिक होनी चाहिए। वर्तमान समस्याओं, संदर्भों से उसका जुड़ाव होना चाहिए और आलोचक का यही उत्तरदायित्व होता है कि वर्तमान संदर्भों से रचना का संदर्भ जोड़कर उसकी व्याख्या करे। यहाँ पर ध्यान देने योग्य बात यह है कि आलोचक उसी रचना को प्रतिष्ठित करता है जो उसकी विचारधरा के साँचे में एकदम फिट बैठती है। यही कारण है कि शुक्ल जी अपने ‘हिन्दी साहित्य का इतिहास’ नामक पुस्तक में कबीर को उतना महत्व नहीं देते हैं, जितना तुलसी को इसलिये भी मध्यकालीन कविता की पुनर्व्याख्या आवश्यक हो जाती है। पुनर्व्याख्या का उद्देश्य यह होता है कि किसी भी कविता को परम्परागत बँधे-बँधाये साँचे से मुक्त कर उससे स्वस्थ और निरपेक्ष अर्थ प्रदान किये जाएँ।